Katarakte kan derduisende blind laatArgieffoto ter illustrasie. (Foto: Unsplash) Soveel as 290 000 Suid-Afrikaners kan na raming blind word indien hul katarakte nie behandel word nie. Nietemin kan regeringsfasiliteite in die meeste provinsies nié in die vraag na operasies om katarakte te verwyder voorsien nie en strek waglyste oor ŉ tydperk langer as ’n jaar. Om sake te vererger het die Right To Sight Trust nou nie meer genoeg geld om die koste van mense in nood se chirurgiese prosedures soos intra-okulêre lensinplantings te dek nie. Dié situasie het ontwikkel nadat die trust oor die afgelope drie jaar meer as R50 miljoen vir die verwydering van katarakte bewillig het. Dr. Bayanda Mbambisa, woordvoerder van die trust, sê in ŉ verklaring hoewel hulle in die verlede daarin kon slaag om duisende mense in nood se sig te verbeter, die trust moontlik nie sy teiken vir 2020 gaan kan bereik nie. Luidens die verklaring kon die trust daarin slaag om deur sy Second Sight-projek altesaam 2 071 mense se operasies oor die afgelope drie jaar te finansier. Dié projek het mense gehelp wat nie private mediese sorg kon bekostig nie en wat vir langer as ŉ jaar op ŉ waglys was. “Dit is hartverskeurend dat die projek sukkel om sy oogmerk uit te voer,” sê Mbambisa. Mbambisa sê verder Suid-Afrika is ver agter die res van die wêreld – ook ontwikkelende lande –wanneer dit kom by die behandeling van katarakte. Om en by 2005 het dié soort operasies afgeneem omdat die regering se fokus en finansiering verskuif het na ander mediese toestande wat groter prioriteit geniet, voeg hy by. Kontak Cindy Buské by [email protected] of 082 600 5970 om uit te vind hoe om die Second Sight-projek te ondersteun.